Teodorovici recunoaște că l-a făcut „şobolan” pe Fifor, dar spune că nu s-a înjurat cu nimeni la CEx: ”Da, l-am căutat prin partid, norocul lui că nu l-am găsit”

Fostul preşedinte executiv al PSD Eugen Orlando Teodorovici spune că „nu s-a înjurat nimeni cu nimeni” în şedinţa Comitetului Executiv Naţional al PSD care a avut loc marţi seară, el admiţând că a folosit termenul „şobolan” atunci când a vorbit despre colegul său Mihai Fifor. Teodorovici îl cataloghează drept „măgar” pe eurodeputatul Rareş Bogdan.

„Nu a fost nici pe departe ceea ce s-a spus în presă despre şedinţa CEX. (…) Suntem colegi, e normal să ne reproşăm. Nu s-a înjurat nimeni cu nimeni”, a afirmat Orlando Teodorovici, miercuri seară, la România Tv.

Acesta a admis că a folosit termenul „şobolan” la adresa colegului său Mihai Fifor.

„Asta o recunosc, da, aşa este (că a spus „şobolan” despre Mihai Fifor – n.r.). Pentru că se leagă iar de felul meu de a fi. Nu pot să spun dimineaţă că-mi dau demisia pe Facebook, după o oră sau două sau trei să modific postarea că nu-mi mai dau demisia, adică mă fac că nici n-am menţionat acest lucru, adică nu pot să fac eu oamenii să creadă în mine şi mai ales că eram după CEX la partid şi uitându-mă la un post de televiziune am urmărit discuţia telefonică a dânsului pe post. Şi aud ce? Că nu şi-a dat demisia. Teodorovici. (…) În fine… Şi în momentul ăla vă daţi seama că… măcar spune adevărul nimic altceva. Şi am început să-l caut prin partid, recunosc. Nu l-am găsit. Şansa dânsului şi norocul dânsului. Nu l-am găsit”, a afirmat Eugen Teodorovici.

El a adăugat, în acest context, că „ăsta e felul lui de a fi”.

„Bunul simţ nu înseamnă lipsă de experienţă politică. Sunt om de administraţie şi respect şi litera şi spiritul legii”, a afirmat el.

În aceeaşi emisiune, Eugen Orlando Teodorovici l-a catalogat drept „măgar” pe europarlamentarul PNL Rareş Bogdan, arătându-se deranjat de folosirea prenumelui Orlando şi spunând că preferă să i se spună Eugen Teodorovici.

„Vă rog frumos, spuneţi-mi Eugen Teodorovici. Orlando a făcut-o măgarul ăla de Rareş Bogdan cu ai lui. (…) Ce au încercat ei să facă cu acest Orlando? Logica lor: să ducă în derizoriu orice discurs de-al meu ca ministru, să-l ducă în derizoriu având acest nume, Orlando. Ăsta-i numele meu, aşa m-au botezat părinţii”, a spus Teodorovici.

sursa foto: B1TV